Návrh na udelenie štátneho súhlasu
 na pôsobenie súkromnej vysokej školy s názvom 
Vysoká škola bezpečnostného manažérstva v Košiciach
 
1. Úvod
	
	Ministerstvo školstva Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláde“) návrh na udelenie štátneho súhlasu na pôsobenie súkromnej vysokej školy s názvom Vysoká škola bezpečnostného manažérstva v Košiciach (ďalej len „návrh“) v súlade s Programovým vyhlásením vlády Slovenskej republiky, v ktorom pre oblasť vysokého školstva sa uvádza, že „za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

2. Návrh

2.1. Návrh a odôvodnenie

	V súčasnosti pôsobí na území Slovenskej republiky šesť súkromných vysokých škôl, siedma a ôsma otvoria prvý akademický rok od 1. 9. 2006. Podľa zákona o vysokých školách o pôsobenie ako súkromná vysoká škola môže požiadať iba právnická osoba, ktorá je zriadená alebo založená na vzdelávanie a výskum. Po splnení  podmienok jej vláda SR udelí štátny súhlas na takéto pôsobenie.  
	Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom Vysoká škola bezpečnostného manažérstva v Košiciach (ďalej len „VŠBM“) v súlade s § 47 zákona o vysokých školách podala na ministerstvo školstva 28. 9. 2005 právnická osoba Vzdelanie, s. r. o. so sídlom v Košiciach, ul. Kukučínova 17, PSČ 040 01, ktorej štatutárnym orgánom – konateľom je prof. Ing. Marián Mesároš, CSc., ktorá má právnu formu spoločnosti s ručením obmedzeným, je založená na vzdelávanie a výskum, je registrovaná na: Obchodný register – Okresný súd Košice I – Oddiel: Sro – Vložka číslo: 16863/V – Deň zápisu: 26. 7. 2005 - IČO 36 595 896. 
	Po posúdení tejto žiadosti ministerstvom školstva a jej doplnení si ministerstvo vyžiadalo stanovisko k tejto žiadosti od Akreditačnej komisie v súlade s § 47 zákona o vysokých školách. Akreditačná komisia v súlade so zákonom o vysokých školách túto žiadosť posúdila na základe predložených podkladov (dlhodobý zámer, návrhy študijných programov, materiálne, priestorové, informačné, priestorové a najmä personálne zabezpečenie, podklady o kvalifikácii učiteľov) a na svojom 26. zasadaní konanom v dňoch 17. 5. – 19. 5. 2006 v Bardejovských kúpeľoch po posúdení žiadosti podľa § 82 ods. 2 písm. e) zákona o vysokých školách a v súlade s čl. 5 ods. 7 štatútu Akreditačnej komisie podľa uznesenia č. 26.4.1 súhlasí s udelením štátneho súhlasu právnickej osobe Vzdelanie, s. r. o. so sídlom v Košiciach na pôsobenie ako súkromná neuniverzitná vysoká škola s názvom „Vysoká škola bezpečnostného manažérstva v Košiciach “. Zároveň sa vyjadrila, že uvedená vysoká škola je spôsobilá po nadobudnutí účinnosti štátneho súhlasu poskytovať bakalársky študijný program „bezpečnostný manažment“ v študijnom odbore „8.3.1. ochrana osôb a majetku“ v dennej a v externej forme štúdia a odporučila priznanie príslušného práva na štandardnú dĺžku štúdia. Ministerstvo školstva po udelení štátneho súhlasu na základe uvedeného vyjadrenia rozhodne o priznaní práva tejto súkromnej vysokej škole udeľovať po úspešnom absolvovaní bakalárskeho študijného programu zodpovedajúci akademický titul na štandardnú dĺžku štúdia a o registrácii vnútorných predpisov.
	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách (Akreditačná komisia vydala súhlasné stanovisko aspoň k jednému študijnému program a predložené návrhy vnútorných predpisov sú v súlade so zákonom o vysokých školách a s inými všeobecne záväznými právnymi predpismi a vláda štátny súhlas podľa citovaného ustanovenia neudelí len vtedy, ak tieto podmienky nie sú splnené), 

navrhuje ministerstvo školstva vláde udeliť štátny súhlas

právnickej osobe uvedenej v druhom odseku bodu 2.1. tak, aby uvedená právnická osoba bola oprávnená pôsobiť ako súkromná vysoká škola s názvom „Vysoká škola bezpečnostného manažérstva v Košiciach“. Sídlom tejto súkromnej vysokej školy sú Košice. Dňom platnosti štátneho súhlasu je deň prijatia uznesenia vlády o udelení štátneho súhlasu a deň účinnosti je deň nasledujúci po dni platnosti. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné právo a zaregistruje príslušné vnútorné predpisy.
	 Hlavný cieľ súkromnej „Vysokej školy bezpečnostného manažérstva v Košiciach“ je poskytnúť vysokoškolské vzdelanie v oblasti teoretických a praktických vedomostí o kriminalite, a to v problematike dôvodov jej vzniku a dôsledkov pre jednotlivca a celú spoločnosť. Štúdium je určené pre príslušníkov Policajného zboru SR, colnej správy, verejnej správy,  súkromných bezpečnostných služieb, Ozbrojených síl SR, ako aj všetkým záujemcom o vzdelanie v oblasti bezpečnosti občana a jeho ekonomických aktivít, a tak isto v oblasti environmentálnej bezpečnosti. 
	Vzhľadom na spoločenský význam vysokoškolskej ustanovizne, ako aj v súlade so zákonom o vysokých školách sa navrhuje, aby sa vyhotovil doklad o udelení štátneho súhlasu, a aby ho podpísal predseda vlády (návrh dokladu je v prílohe č. 1).  
	Problematiku štátneho súhlasu a činnosti súkromnej vysokej školy upravuje zákon o vysokých školách a ostatné všeobecne záväzné právne predpisy. Zákon o vysokých školách napr. ustanovuje, že štátny súhlas je neprenosný na inú právnickú osobu a neprechádza na právnych nástupcov, stráca platnosť, ak súkromná vysoká škola nezačne vzdelávaciu činnosť do dvoch rokov od nadobudnutia jeho platnosti. Vláda môže na návrh ministerstva školstva za podmienok ustanovených v § 105 ods. 3 až 7 zákona o vysokých školách súkromnej vysokej škole štátny súhlas odňať (napr. pri konaní v rozpore so zákonom, s jej vnútornými predpismi, so všeobecne záväznými právnymi predpismi). Vláda schvaľuje aj zmeny názvu, sídla, začlenenia, právnej formy  súkromnej vysokej školy na návrh ministerstva školstva na základe žiadosti súkromnej vysokej školy, atď.

2.1.1. Hodnotiaca správa pracovnej skupiny AK a vyjadrenie žiadateľa k jej obsahu
Pracovná skupina na zasadnutí v závere uviedla, že na základe komplexného posúdenia predloženého projektu odporúča udeliť štátny súhlas. Na základe komplexného posúdenia plnenia kritérií A1 - A6 a B1 - B10 pracovná skupina konštatovala, že vysoká škola spĺňa v čase akreditácie kritériá uplatňované pri posudzovaní spôsobilosti a utvára dostačujúce predpoklady na udržanie spôsobilosti až do najbližšej komplexnej akreditácie činností vysokej školy. Vysoká škola je spôsobilá uskutočňovať uvedený študijný program oprávňujúci udeliť jej absolventom akademický titul Bc. s časovým obmedzením na štandardnú dĺžku štúdia.  Napĺňanie jednotlivých kritérií bolo hodnotené ako splnené a zodpovedajúce. Žiadateľ akceptoval hodnotenie pracovnej skupiny. 
 
2.2. Charakteristika pôsobenia VŠBM

2.2.1. Štúdium a absolventi

Poznámka: Uvádzajú sa údaje poskytnuté ku dňu predloženia žiadosti a tie doložené zmeny po uvedenom termíne, ktoré boli oznámené Ministerstvu školstva SR. 

Študijný program
VŠBM podľa vyjadrenia Akreditačnej komisie je spôsobilá poskytovať bakalársky študijný program „bezpečnostný manažment“ v študijnom odbore „8.3.1. ochrana osôb a majetku“ v dennej a v externej forme štúdia a odporučila ministerstvu školstva, aby priznalo VŠBM príslušné právo poskytovať uvedený študijný program na štandardnú dĺžku štúdia v dennej a externej forme.
	
Požiadavky na uchádzačov o štúdium a spôsob ich výberu	
Požiadavky na výber uchádzačov 
K základným podmienkam prijatia patria (podľa § 56 zákona o vysokých školách):
•	úspešné získanie úplného stredného alebo úplného stredného odborného vzdelania (maturita),
•	jazykové predpoklady:  písomné a ústne ovládanie slovenčiny alebo češtiny, požadovaná je znalosť základov jedného svetového jazyka (angličtina, nemčina, španielčina, francúzština).
Prijatie zahraničných študentov je možné, ak spĺňajú dve nasledovné podmienky:
•	Zahraniční uchádzači sa prijímajú na základe príslušných medzivládnych dohôd alebo na vlastné náklady.
•	Od uchádzačov, ktorí aktívne neovládajú slovenský alebo český jazyk sa vyžaduje úspešné absolvovanie jazykovej prípravy. 
Dôležitou súčasťou transparentného prijímacieho konania sú včas stanovené a zverejnené kritériá hodnotenia prijímacích skúšok. V podmienkach VŠBM budú používané kritériá: V dennom štúdiu: body za písomné testy – matematika (0 - 50 bodov), informatika (0 - 15 bodov), cudzí jazyk (0 - 15 bodov), maximálny počet bodov – 80.
V externom štúdiu: body za písomné testy – matematika (0 - 40 bodov), informatika (0 - 15 bodov), cudzí jazyk (0 - 15 bodov), maximálny počet bodov – 70. 
Pri hodnotení prijímacej skúšky sa neberú do úvahy výsledky štúdia na strednej škole.
Prijatí budú uchádzači, ktorí sa svojimi výsledkami pri písomnej skúške umiestnia na miestach do poradia určujúceho počet uchádzačov prijímaných na štúdium. Každoročne sa budú vypracúvať nové prijímacie testy. VŠBM sa aktívne zapojí do iniciatívy „Modelové školy“, ktorej cieľom je aj objektivizácia prijímacieho konania.

Akademický rok	Predpokladaný počet 
prijímaných študentov do 1. ročníka v dennej / externej forme štúdia	
2006/2007	100/100	                 	
2007/2008	100/100	                 	
2008/2009	100/100	                  	

Štandardná dĺžka vysokoškolského štúdia v príslušnom študijnom programe, udeľovaný akademický titul 
Bakalársky študijný program – 3 roky – bakalár (v skratke „Bc.“) 

Forma štúdia
denná forma a externá forma 

Garant študijného programu (garant ŠP) a spolugarant:
-	prof. Ing. Marián Mesároš, CSc. (garant študijného programu)
Garant  nebude garantovať študijný program na inej vysokej škole. 

Personálne zabezpečenie:
10 vysokoškolských profesorov
11 docentov
24 odborných asistentov a asistentov

Podmienky pre skončenie štúdia 
	Podmienkou riadneho skončenia štúdia v bakalárskom študijnom programe je získanie 180 kreditov (za úspešné absolvovanie predpísaných povinných predmetov a ostatných predmetov), úspešné absolvovanie štátnej skúšky, ktorej súčasťou je aj obhajoba záverečnej práce. 

Profil a uplatnenie absolventov 
Absolvent dokáže analyzovať problémy a možnosti, ktoré sa otvárajú v rôznych oblastiach ochrany osôb a majetku, navrhovať časti systémov aj celé systémy tak, aby spĺňali požiadavky a aplikovať ich v organizačnej štruktúre zaoberajúcej sa uvedenými oblasťami.
Absolvent prvého stupňa vysokoškolského vzdelania v študijnom odbore Ochrana osôb a majetku získa teoretické poznatky a praktické zručnosti potrebné na zvládnutie povolania v sfére bezpečnostného priemyslu, v orgánoch štátnej správy alebo miestnej samosprávy.
Je schopný samostatne vykonávať manažérske funkcie na nižších stupňoch riadenia.
Spĺňa požiadavky na odbornú spôsobilosť podľa právnych predpisov Slovenskej republiky a podľa European Vocational Qualifications for Basic Guarding (Európska odborná kvalifikácia pre základnú ochranu).
Absolvent má uplatnenie vo verejnom a v súkromnom sektore. Dokáže realizovať a aplikovať ochranu osôb a majetku v systéme jednotlivých organizácií, ako aj v mimoriadnych situáciách. Absolvent má znalosti o teórii práva, interpretácii a aplikácii práva, systéme jednotlivých organizácií, súkromných alebo verejných, zaoberajúcich sa ochranou osôb a majetku. Má teoretické poznatky a vedomosti na pokračovanie vo vysokoškolskom štúdiu druhého stupňa.
Teoretické vedomosti: Absolvent získa a pochopí podstatné fakty, pojmy, princípy, právne a technické teórie vzťahujúce sa k bezpečnostnej ochrane osôb a majetku, získa vedomosti potrebné pre pochopenie štruktúry a funkčných väzieb bezpečnostného systému, osvojí si teoretické poznatky potrebné pre výkon manažérskych funkcií v sfére bezpečnostných služieb, vie voliť vhodné postupy a pracovné metódy bezpečnostných služieb s využitím teoretických a praktických skúseností.
Praktické schopnosti a zručnosti: Absolvent  získa schopnosť špecifikovať, navrhovať a implementovať jednotlivé spôsoby právnej ochrany osôb a ich majetku a ďalších oprávnených práv a záujmov, špecifikovať, realizovať a aplikovať ochranu osôb a majetku, hodnotiť systémy ochrany osôb a majetku na základe štandardných požiadaviek na uvedené systémy, posudzovať základné ekonomické aspekty bezpečnostných činností, atď. vrátane praktických zručnosti potrebných pre získanie odbornej spôsobilosti na výkon povolania v bezpečnostných službách podľa právnych predpisov SR a požiadaviek EÚ a vrátane doplňujúcich vedomostí, schopností a zručností.

2.2.2.	Údaje o financovaní, materiálnom, technickom a informačnom zabezpečení

Finančné zabezpečenie VŠBM 
Žiadatelia o štátny súhlas na vznik súkromnej VŠBM pripravovali podmienky na vznik jej vznik už od roku 2001. S tým cieľom bolo založených niekoľko súkromných firiem, ktoré sa zaoberali problematikou bezpečnosti a podnikateľskou aktivitou vytvárali v uvedených rokoch materiálnu a odbornú bázu pre detašované pracovisko ako predchodcu VŠBM. Žiadatelia o štátny súhlas realizovali platby a zo súkromných zbierok, ako aj úverov, ktoré sú už dnes splatené. 
Finančné zabezpečenie činnosti súkromnej VŠBM v budúcom období bude realizované z nasledovných zdrojov:
a)	poplatok za štúdium od študentov – školné,
b)	sponzorské dary a príspevky,
c)	podnikateľská činnosť vysokej školy,
d)	príspevky z nadácií a projektov na rozvoj vzdelávania,
e)	pôžičky od peňažných ústavov,
f)	dotácie z ministerstva školstva (v rozsahu fakultatívnych možností zákona o vysokých školách).
Takto získané finančné zdroje pri účelovom hospodárení pokryjú kompletné náklady vysokej školy vrátane tvorby fondu rozvoja  a reprodukcie.

Materiálne, technické a informačné zabezpečenie 
Priestorové, materiálne, technické a informačné podmienky činnosti budúcej vysokej školy sú zabezpečené. Uvedené podmienky boli modelované smerom k rozvoju odborných predmetov „občianskej bezpečnosti“ a neskôr pre študijný odbor „ochrana osôb a majetku“. Okrem didaktického vybavenia učební a špecializovaných kabinetov sú zriadené pracovné priestory pre vysokoškolských učiteľov. Podnikateľskými, vedeckými, výskumnými a odbornými aktivitami sa podarilo vyprodukovať aj odbornú literatúru, ktorá je nová a plnohodnotne používaná aj na Fakulte špeciálneho inžinierstva v Žiline. Sú vybudované špeciálne laboratóriá pre bezpečnostné služby a bezpečnostné informačné technológie. Je zabezpečené plnohodnotné napojenie na internetovú sieť a komunikačný systém  INTRANET, ktorý umožňuje absorbovanie nových poznatkov a informácií.
	K dispozícii je 19 výučbových miestností (špecializované učebne, auly, laboratóriá, knižnica, študovňa, pracovné kancelárske priestory) a kancelárske priestory v Košiciach na Mlynárskej ul. č. 15 a 16, na Kukučínovej ul. č. 17 a 23, Požiarnickej ul. 1, Južnej triede 50, Tr. SNP 68 v celkovej rozlohe 2565 m2.  Žiadateľ o štátny súhlas disponuje priestormi, ktoré sú k dispozícii vo forme dlhodobého prenájmu a účelového využitia. Priestory sú dostatočne vybavené výpočtovou technikou, kancelárskou technikou, programovým vybavením. Knižnica obsahuje dostatok novej odbornej kvalitne spracovanej literatúry.   

Organizačné členenie
Súčasti vysokej školy
Ústavy, rektorát, internátna a jedálenská časť, iné pedagogické, výskumné, hospodársko-správne a informačné pracoviská, účelové zariadenia, obslužné a detašované pracoviská; patria ku nim aj - vysokoškolská knižnica, centrum výpočtovej techniky, strelnica pre praktickú streľbu, športové, rekreačné a učebno-výcvikové zariadenie a strelnica Kysak. 
Riadiace orgány: správna rada, rektor, prorektori, kvestor.
Orgány akademickej samosprávy: rektor, akademický senát, akademická rada, disciplinárna komisia.

2.2.3. Dlhodobý zámer 

	Po ukončení obdobia studenej vojny svet získal nádej na svetový mier a možností tvorivej práce založenej na európskej, ale aj celosvetovej úrovni.Dôkazom týchto nádejí sú investície ázijských krajín v Európe a USA, ale aj obchodná a kultúrna spolupráca medzi všetkými krajinami sveta. Bipolárny svet však ukazuje aj odvrátenú stránku medziľudských vzťahov, a tak sa dostáva do popredia nerovnováha ekonomického vývoja, a to aj medzi európskymi krajinami, ktoré majú spoločnú minulosť, ale i súčasnosť. Táto skutočnosť vytvára podmienky pre nekontrolovateľný rast kriminality, od jednoduchých krádeží až po premyslené ekonomické zločiny na najvyššej úrovni. 
Vynakladané finančné prostriedky na zabezpečenie ochrany práv a bezpečnosti občanov sú nedostatočné a trvalo preukazujú slabú schopnosť rovnocennej bezpečnostnej činnosti v prospech pokojného života radových občanov.
	Príkladmi z bežného života je možné štatistický dokázať, a to i napriek tomu, že zodpovedné orgány vynakladajú maximálne úsilie, že rast kriminality zaznamenáva vzostup a stáva sa vážnou hrozbou ďalšieho napredovania našej krajiny.
Aj keď sa zdá, že naša krajina je mimo diania svetového terorizmu ako ďalšieho fenoménu rastu svetového ohrozenia, skutočnosti sú iné. Je nepopierateľné, že týmito tvrdeniami je potrebné sa zaoberať a vytvoriť prevenciu na znižovanie vnútroštátneho, ale i svetového ohrozenia, i na základe trvalo udržateľného rozvoja. Okrem klasických postupov zabraňovaniu rastu kriminality, ktoré vytvárajú štátne bezpečnostné zložky, je potrebné vidieť budúcnosť aj vo vytváraní podmienok pre osobnú bezpečnosť každého občana alebo inštitúcie. Jednou z ciest je poskytovanie vzdelania v oblasti prevencie kriminality a produkcie pripravených a patričným vzdelaním vybavených odborníkov v oblasti ochrany osôb a majetku, ktorí by sekundovali pri odstraňovaní kriminality v súkromnej, ale i verejnej sfére podnikania štátnym bezpečnostným zložkám. V zahraničí má dlhodobú tradíciu bezpečnostné školstvo, ktoré v rámci svojej činnosti poskytuje vzdelanie všetkým záujemcom, ktorí to pokladajú za svoje budúce povolanie, ale i takým, ktorí sa podľa získaného vzdelania  lepšie orientujú v prevencii možného ohrozenia so schopnosťou odhadu rizika.
Zánikom povinnej vojenskej základnej služby v SR dochádza k výraznému znižovaniu možností získať, hlavne u mužskej populácie, návyky z brannej pohotovosti, odhadu rizika a nebezpečenstva, ktoré dennodenne hrozí občanovi a jeho rodine.
	Už dnes je študijný odbor „ochrana osôb a majetku“ akceptovaný Ministerstvom vnútra SR a veľký počet študentov je z radov MV SR. Na rozdiel od policajného vzdelania poskytuje širšie možnosti uplatnenia sa absolventov v bežnom civilnom živote, v podnikaní a tvorbe systémov bezpečnosti, osobnom ale i podnikateľskom živote.
VŠBM si kladie za cieľ viesť študentov a učiteľov k zásadám humanizmu a ochrane osôb a majetku, s možnosťou všestranného poskytovania vedomostí o bezpečnostnom európskom prostredí.
Základ aktuálneho vysokoškolského vzdelávania je založený na študijnom programe „bezpečnostný manažment“ v študijnom odbore „ochrana osôb a majetku“ v 1. stupni vysokoškolského vzdelávania s perspektívou poskytovania vzdelávania aj v 2. stupni. 
Keďže žiadatelia o štátny súhlas si uvedomujú závažnosť vzdelávania študentov  v novom študijnom programe, vypracovali dohodu o odbornej spolupráci s Fakultou špeciálneho inžinierstva Žilinskej univerzity v Žiline pre pokračovanie jej detašovaného pracoviska v jeho činnosti v 2. stupni VŠ vzdelávania a v prvých rokoch sa novovzniknutá VŠBM  obmedzí na zabezpečovanie  vzdelávania v 1. stupni VŠ vzdelávania. VŠBM je aj výsledkom spolupráce s Policajným zborom na úrovni Košického kraja, Prezídiom Policajného zboru, Akadémiou Policajného zboru v Bratislave a celým radom súkromných odborných firiem zameraných na tvorbu bezpečnostného prostredia, vzťahov s vysokými školami a univerzitami v Poľsku, ČR, Maďarsku, Juhoslávii a Ukrajine. 
V ďalšom období sa bude súkromná VŠBM zameriavať na tvorbu a poskytovanie študijných programov v oblasti ekonomickej, environmentálnej bezpečnosti, ako aj ochranou dopravnej infraštruktúry v prvom a druhom stupni vysokoškolského vzdelávania.
Výskum a vývoj na VŠBM sa bude zaoberať hlavne rizikami: občianskej bezpečnosti, ekonomickej bezpečnosti a environmentálnej bezpečnosti.

2.2.4. Začiatok výučby
	Začiatok výučby podľa projektu sa predpokladá v akademickom roku 2006/2007.

3. Záver

	Akreditačná komisia vydala súhlasné stanovisko k jednému študijnému programu. Návrhy vnútorných predpisov VŠBM, ktoré podliehajú registrácii ministerstvom školstva, sú v súlade so zákonom o vysokých školách a s ostatnými všeobecne záväznými právnymi predpismi.

	Z uvedeného vyplýva, že právnická osoba Vzdelanie, s. r. o. so sídlom v Košiciach spĺňa podmienky určené zákonom o vysokých školách a ostatnými všeobecne záväznými právnymi predpismi, a preto ministerstvo školstva odporúča vláde udeliť jej štátny súhlas – oprávnenie pôsobiť ako súkromná vysoká škola s názvom Vysoká škola bezpečnostného manažérstva v Košiciach.